V nedeľu bolo v Spišskej Novej Vsi a v Levoči hospitalizovaných ešte osem pasažierov, ktorí cestovali v českom linkovom autobuse. V sobotu ráno havaroval na výjazde z diaľnice D1 pri Spišskom Štvrtku.
SPIŠSKÁ NOVÁ VES. V spišskonovoveskej nemocnici sa v nedeľu nachádzali dvaja pacienti, jeden leží na ARO.
Jeho stav je stabilizovaný a mimo ohrozenia života.
Zranená žena pri nehode driemala
Druhou pacientkou je žena ukrajinského pôvodu dlhodobo žijúca v Čechách Svetlana Hityková.
Okrem odrenín má poranenú kľúčnu kosť a koleno. V čase nehody driemala, no cestu občas sledovala.
"Autobus išiel príliš rýchlo. Naraz začal brzdiť a pocítila som náraz. Ocitla som sa na podlahe, spadlo na mňa zadné sedadlo. Nevedela som, čo sa deje. Niektorí cestujúci začali plakať, jeden pán veľmi stonal. Zdalo sa mi, že niečo vo vnútri zapácha. Šla som von, pretože som sa bála, že autobus začne horieť. Záchranka ma potom odviezla do nemocnice," hovorí s roztraseným hlasom Hityková.
Cestovala na Ukrajinu k svojím rodičom.
S. Hityková. Aj napriek zraneniam nestráca optimizmus. FOTO:EŠL
O pár minút mal vystúpiť
V levočskej nemocnici ostalo v nedeľu hospitalizovaných na oddelení chirurgie šesť pacientov, ktorí sa nachádzajú mimo ohrozenia života.
Jedným z nich je Štefan Kočiš, ktorý mal o pár minút vystúpiť v Levoči.
Na nešťastné okamihy spomína so smútkom.
"Už som nespal, pretože som o chvíľu mal vystupovať. Zrazu sme do niečoho narazili. V autobuse bol krik, plač, nikto nevedel, čo sa deje. Kto mohol, vyšiel z autobusu sám, mňa museli vyniesť. Strašná situácia, nikdy by som to už nechcel zažiť," láme sa hlas obyvateľovi z Dlhých Stráží (okres Levoča).
Š. Kočiš. O pár minút mal vystúpiť z autobusu. FOTO:EŠL
Chaos v autobuse
Pasažier tragického autobusu má komplikovanú zlomeninu ľavej ruky. Vodičov poznal osobne, pretože v Prahe pracuje a domov chodieva pravidelne.
"Obaja boli zodpovední, ozajstní profesionáli. Nikdy to nepreháňali s rýchlosťou," tvrdí s určitosťou.
Ďalším pacientom ležiacim v levočskej nemocnici je Ľubomír Kanuščin, ktorý má dokaličenú nohu a čaká ho operácia. Cestoval domov po odrobenom turnuse.
"Bola to obrovská rana. V autobuse zavládol chaos, lietali sedačky a batožina, ľudia boli v šoku. Jedna pani bola privalena sedadlami a kričala. Nebol na to pekný pohľad. Z autobusu ma vytiahli záchranári, pretože som sa nemohol pohnúť. Podľa stavu poranenia ľudí odvážali do nemocníc," rekapituluje nešťastnú udalosť Prešovčan.
Ľ. Kanuščin. Čaká ho operácia nohy. FOTO:EŠL